Белгийското правителство подаде оставка
Белгийското правителство предложи вчера да подаде оставка заради скандала около спасяването на банка "Фортис". Крал Албер Втори отложи решението си по въпроса. Това е втора оставка на премиера Ив Льотерм за 9-те месеца, откакто той заема министър-председателския пост. Възможно е кралят да отхвърли оставката му отново, защото иначе рискува да остави страната без администрация по време на финансовата криза.
Ден след като Касационният съд заключи, че белгийското правителството се е опитало да повлияе при спасяването и продажбата на банка "Фортис", премиерът Льотерм връчи оставката на целия кабинет на краля. Обвиненията срещу представителите на изпълнителната власт са, че са се опитвали да задействат продажбата на активите на "Фортис" на френската банка Бе Ен Пе Париба, въпреки че съдът е замразил сделката. Министър-председателят отрече да е възпрепятствал работата на правосъдието по какъвто и да бил начин. Той обясни оставката си с това, че твърденията на Касационния съд са направили невъзможно за правителството да продължи работата си. Белгийското правителство беше принудено да национализира "Фортис" и да продаде активите й, след като банката загуби ликвидност и не можеше да рефинансира дълговете си. Продажбата беше спряна от съда след жалба от страна на дребните акционери на "Фортис". Те твърдят, че не са били питани от никого дали са съгласни банката да стане френска собственост.